Vibeke Peschardt (RV), 1999-05-20:
Folketinget har nu fået en række meget kompetente konklusioner fra et tilsyneladende enigt hovedudvalg i det store Bichel-udvalg.
Opgaven var at få at vide, om det vil være økonomisk muligt, bl.a. ved inddragelse af økologisk drift i landbrug og gartneri, at omlægge produktionerne og dermed redde, dvs. beskytte, fremtidens grundvand og drikkevand og dermed miljøet.
Det er faktisk gået.
Hvis man skal trække trådene lidt ud fra det Bichel-udvalg, så synes jeg, at Folketinget i denne her folketingssamling - og faktisk alle sider i Folketingssalen -
har delt et ønske om at beskytte grundvandet.
Vi har i dag i Miljø- og Planlægningsudvalget næsten færdiggjort lovforslaget om jordforurening, og vi har også fået vedtaget, eller får vedtaget, en lovgivning om zonering af vand, og det vil sige kortlægning af alt det, der skal bruges fremover i hele miljøindsatsen, når vi skal til at udmønte denne her Bichel-rapport. Vi er altså på vej, selv om der er langt igen, før vi er helt tilbage til naturens tilstande.
Jeg synes, der er en eller anden grund til optimisme, fordi problemerne i hvert fald både er spottede og erkendte.
For Det Radikale Venstre er grundvandsbeskyttelse en meget afgørende ting i miljøpolitikken.
Vi har lavet udspil om rent vand, vi har lavet et senere udspil om fremtidens landbrug, og vi har der opstillet nogle meget ambitiøse målsætninger, som måske ikke opnås 100 pct., men som stadig væk er en ledetråd i det arbejde, vi laver på det her område.
Økologi er jo ikke længere en drøm for Rudolf Steiner-entusiaster.
Det er, eller kunne blive vil jeg sige, en meget stærk økonomisk medspiller for landbruget i stedet for at være en besværlig og lidt overset modspiller.
Alle markedsundersøgelser peger i retning af, at de købedygtige markeder, som vi gerne vil eksportere til og er i stand til at betjene med økologiske produkter, også gerne vil have dem.
Problemet er altså bare, at vi ikke kan levere dem.
Vi er nettoimportører af økologiske fødevarer.
Det eneste sted, vi kan være med i det her spil, er med mælk og mejeriprodukter, og der er selvfølgelig en fin omlægning i gang.
Det er utrolig ærgerligt set i lyset af, at økologi jo faktisk ville løse alle de problemer, vi står med.
Vi synes derfor, man skal gå den vej, og at man skal lave om på det.
: Den giver en række anbefalinger, som vi i hvert fald i udgangspunktet alle sammen støtter.
Vi har fået vished for, og der er også enighed om, at brugen af sprøjtegifte kan halveres på kort tid, uden at nogen lider økonomisk tab.
Man kan næsten ikke lade være med at spørge: Hvorfor i alverden er det så ikke sket for lang tid siden?
Den første pesticidehandlingsplan havde vi i slutningen af 1980'erne, den næste i midten af 1990'erne, og vi halter stadig væk bagefter, og i konklusionerne har man jo næsten allerede på forhånd givet nogle lidt længere respit.
Vi ved godt, det her ikke er nemt, men vi tror, at det kan lade sig gøre.
Vi tror også, at dansk landbrug med en vis støtte og selvfølgelig hjælp her fra Folketinget kan udvikle sig til en slags foregangsland, specielt på økologiområdet. Guleroden er altså de store eksportmarkeder, dem må vi jo selv ud og opdyrke, men der venter mange penge på vores højklasse mejeriprodukter og andre produkter, hvis vi ellers nu gav os til at producere dem.
Vi tror altså på, at økologien er et af de vigtigste ben i en kommende strategi, fordi den på sigt både kan give kassen og også kan give rent vand.
Vi kan støtte det fremsatte forslag til vedtagelse, som vi er medforslagsstillere til.